PÄÄTÖSLAUSELMA(1)

AKT:n ja EU:n yhteistyö ja niiden osallistuminen vaaliprosesseihin AKT-valtioissa sekä yhteisen edustajakokouksen rooli

Yhteinen edustajakokous, joka

- kokoontui Strasbourgissa (Ranska) 29. maaliskuuta - 1. huhtikuuta 1999,

- ottaa huomioon neljännen Lomén sopimuksen Mauritiuksessa 4. marraskuuta 1997 allekirjoitetulla sopimuksella tarkistettuna,

- ottaa huomioon uudesta EU:n ja AKT-valtioiden sopimuksesta käytävien neuvottelujen suuntaviivat, jotka EU:n neuvosto hyväksyi 30. kesäkuuta 1998,

- ottaa huomioon AKT-valtioiden 30. syyskuuta 1998 hyväksymän neuvotteluvaltuutuksen,

- ottaa huomioon uudesta kumppanuussopimuksesta käytävissä neuvotteluissa tähän saakka saavutetun edistyksen ja erityisesti Dakarissa 8. ja 9. helmikuuta 1999 pidetyn AKT-valtioiden ja EU:n ministerikokouksen päätelmät,

- ottaa huomioon aiemmin antamansa julkilausumat yksittäisten maiden tilanteesta sekä ihmisoikeuksista ja demokratiasta,

- ottaa huomioon komission neuvostolle ja Euroopan parlamentille antaman tiedonannon "demokratisoituminen, oikeusvaltio, ihmisoikeuksien kunnioittaminen ja moitteeton julkinen hallinto: Euroopan unionin ja AKT-maiden välisen kumppanuuden haasteet" (KOM(1998)0146),

- ottaa huomioon Togon 21. kesäkuuta 1998 järjestettyjen presidentinvaalien tarkkailijaksi lähetetyn AKT-valtuuskunnan raportin,

- ottaa huomioon 23. helmikuuta - 3. maaliskuuta 1998 Papua-Uuteen Guineaan, erityisesti Bougainvilleen sekä Salomonsaarille tehdyn virkamatkan raportin,

- ottaa huomioon Euroopan parlamentin 9. maaliskuuta 1999 antaman päätöslauselman (A4-65/99) vuoden 1998 AKT:n ja EU:n yhteisen edustajakokouksen tuloksista,

- ottaa huomioon ihmisoikeuksien yleismaailmallisen julistuksen 21 artiklan,

- ottaa huomioon Euroopan neuvoston päätöslauselman ihmisoikeuksista ja kehityksestä vuodelta 1991,

A. ottaa huomioon, että Euroopan unioni on toistuvasti huomauttanut, että ihmisoikeuksien, demokratian ja oikeusvaltion periaatteiden kunnioittaminen on unionin yhteisen ulko- ja turvallisuuspolitiikan ja kehitysyhteistyön perusta,

B. katsoo, että tulevasta sopimuksesta käytävissä neuvotteluissa etusija on annettu AKT:n ja EU:n kumppanuuden poliittiselle ulottuvuudelle ja että uuden sopimuksen tulee perustua demokratiaan, ihmisoikeuksiin ja oikeusvaltioon sekä vastuulliseen hallintoon,

C. ottaa huomioon, että poliittinen demokratia merkitsee paljon muutakin kuin vain säännöllisin väliajoin järjestettäviä vaaleja ja että siihen kuuluu kansalaisten kaikenlainen osallistuminen päätöksentekojärjestelmään,

D. katsoo, että kansalaisten oikeus osallistua yhteisistä asioista tehtäviin päätöksiin voidaan saavuttaa monien erilaisten demokraattisten poliittisten järjestelmien puitteissa,

E. katsoo, että poliittinen moniarvoisuus, ilmaisunvapaus, tasa-arvoinen pääsy tiedotusvälineisiin vaalikampanjan aikana, salainen äänestys ja ehdokkaiden perusoikeuksien kunnioittaminen ovat demokraattisten, vapaiden ja oikeudenmukaisten vaalien keskeisiä ainesosia,

F. katsoo, että joissakin AKT-valtioissa järjestetyt vaalit ovat monesti aiheuttaneet huolestumista niiden sujumisesta, koska vaalien valmisteluihin, järjestelyihin ja ääntenlaskentaan on liittynyt manipulaatiota ja epäselvyyksiä ja koska kilpailevilta tai oppositiota edustavilta puolueilta ja presidenttiehdokkailta on evätty tasapuoliset mahdollisuudet käydä vaalikampanjaa,

G. katsoo, että vain vaaliprosessin ja demokratisoinnin jatkuvan valvonnan kautta voidaan realistisesti arvioida ongelmia ja onnistumisia,

H. toteaa, että tasapuolisesti nimetyt valtuuskunnat ja vaalitarkkailijaryhmät voivat auttaa näissä maissa syntyneiden kriisitilanteiden laukaisemisessa,

I. katsoo, että yhteiskokous, joka edustaa AKT-maiden ja EU:n jäsenvaltioiden kansoja, on merkittävä tekijä AKT-maiden ja EU:n suhteissa ja voi osaltaan vaikuttaa poliittisen ulottuvuuden syventämiseen tulevassa AKT-EU-yhteistyössä,

J. pahoittelee sitä, että Euroopan parlamentti on aikaisemmin usein kieltäytynyt lähettämästä vaalitarkkailijavaltuuskuntia huolimatta asianomaisten maiden kutsuista,

K. katsoo, että vaikka tarve EU:n yhteiseen toimintaan vaalien tukemisessa ja tarkkailussa on ilmaistu, vieläkään ei ole tämän tarkkailutehtävän suorittamiseksi yhteistä strategiaa, jolla varmistetaan eri toimintojen koordinointi,

1. pyytää AKT-valtioiden hallituksia noudattamaan vallan vaihtumisen periaatetta järjestämällä vapaat ja asianmukaisella tavalla järjestetyt vaalit poliittisen monipuoluejärjestelmän, demokratian ja oikeusvaltion puitteissa;

2. painottaa tiedonvälityksen vapauden merkitystä vapaille yhteiskunnille, mukaanlukien kilpailevien poliittisten voimien tasapuolista pääsyä joukkotiedotusvälineisiin;

3. uskoo, että AKT-valtioiden tehtävänä on järjestää omat demokraattiset instituutionsa siten, että kaikkien ihmisoikeuksien kunnioittaminen voidaan turvata;

4. uskoo, että tässä yhteydessä on varmistettava poliittinen moniarvoisuus ja demokraattiset toimielimet, jotka perustuvat tiettyihin väestön enemmistön hyväksymiin sääntöihin, joita sekä hallitus että oppositio noudattavat;

5. pyytää läheisempää yhteistyötä komission, Euroopan parlamentin ja AKT-valtioiden välillä vaalitarkkailussa, vaalien tukemisessa ja vaalienjälkeisessä instituutioiden toiminnan kehittämisessä;

6. on vakuuttunut siitä, että AKT-valtioiden ja EU:n tasolla tarvitaan yhteisiä rakenteita vaalien puolueettomuuden arvioimiseksi;

7. pyytää johdonmukaisuuden vuoksi AKT-valtioiden ja EU:n yhteisiä kriteereitä vaalitarkkailijavaltuuskunnille ja vaalitarkkailijoiden koulutukseen;

8. uskoo, että demokratisointi on tehokas tapa estää konflikteja;

9. on tyytyväinen siihen, että AKT-valtioiden hallitukset pyytävät yhä yleisemmin yhteiskokousta lähettämään valtuuskuntia tarkkailemaan vaalien valmisteluita ja toteuttamista sekä ääntenlaskua;

10. katsoo, että AKT-valtioiden esittämät kutsut presidentin- ja parlamenttivaalien tarkkailemiseksi pitää ehdottomasti hyväksyä ja että lisäksi on osallistuttava yhteisiin tasapuolisesti nimettyihin AKT-EU-valtuuskuntiin kaikkien komission AKT-maihin järjestämien vaalitarkkailuvierailuiden yhteydessä;

11. pyytää Euroopan parlamenttia tarkistamaan vaalitarkkailijavaltuuskuntien AKT-maihin lähettämistä koskevia kriteereitään, jotta näille vierailuille saadaan aina lupa, mikäli kyseessä ovat kiistanalaiset vaalit;

12. katsoo, että EU:n ja AKT-kumppanimaiden etujen mukaista on hankkia näkyvä identiteetti vaalitarkkailussa ja -tuessa sekä vaalienjälkeisessä toimielinten kehittämistyössä;

13. kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle.

(1) Yhteinen edustajakokous hyväksynyt 1. huhtikuuta 1999 Strasbourgissa (Ranska).